KYK VIDEO: Dit gons oor dié inskrywings vir #DieKontrak
JY LEES NOU KYK VIDEO: Dit gons oor dié inskrywings vir #DieKontrak
Sone Joubert en Mischa Becker. Foto: Facebook.
Inskrywings vir Die Kontrak sluit einde Junie en die oudisies stroom in op die NetNuus-app, Facebook en Instagram.
Een van die inskrywings, deur Sone Joubert van Gordonsbaai, het beslis talle mense se hartsnare aangeraak. Haar sielvolle weergawe van Laurika Rauch se Stille Waters is in slegs een week meer as 270 000 keer op Facebook gekyk. Die mentor wat Sone gekies het is Dewald Wasserfall.
Nog ’n inskrywing, deur die jong Mischa Becker, ’n matriekleerder aan die Hoërskool Pietersburg in Polokwane, het ook begin aandag getrek. Haar oudisie-video op Facebook is al meer as 455 keer gedeel en al meer as 21 000 keer gekyk.
In dié video sing Mischa haar eie komposisie. VIA (DStv-kanaal 147) en die Afrikaanse musiekbedryf se grootste onafhanklike platemaatskappy, Coleske Artists, is op soek na die volgende groot Afrikaanse sanger of sangeres.
“Oukei, ek doen dit glad nie gereeld nie,” het Mischa in haar oudisie-plasing geskryf. “Daar was woorde wat al lank in my hart sit en ek het eindelik ’n liedjie met dié woorde geskryf. Ek deel dit graag met julle, want ek weet daar is baie mense wat ook struikel met sekere situasies in hul lewe.”
Mischa het die sanger Elvis Blue as haar mentor gekies. Dié wat vir Die Kontrak inskryf, kan kies tussen vier mentors. Die agt deelnemers wat deur die mentors gekies word, sal week ná week deur drie kenners uitgekyk word. Hulle is die sangeres Corlea Botha, die sanger Theuns Jordaan en Barry Pretorius, die kreatiewe regisseur van die Afrikaans Is Groot-megakonserte.
In die nuwe TV-reeks Die Kontrak, wat later vanjaar op die Afrikaanse leefstylkanaal uitgesaai word, sal agt aspirantsangers om ’n gesogte platekontrak meeding. Die Kontrak se mentors, Elvis Blue, Tarryn Lamb, Monique Steyn en Dewald Wasserfall, sal uit die aansoeke die agt talentvolste kandidate kies.
Hoe verskil die werk van die vier mentors en die drie kenners?
“Die mentors lei die deelnemers en leer hulle van die toedrag van sake in die bedryf,” verduidelik Barry. “Die mentors sal die deelnemers met liedjiekeuses en raad bystaan.
“Die kenners lewer hul kritiek volgens hul spesifieke kennis rakende die musiekbedryf,” voeg hy by. “Hulle mening is objektief.”
Skryf in op die NetNuus-app
Maak die NetNuus-app oop deur daarop te druk.
Druk op die video-ikoon onderaan die app. Dit maak die NetNuus-app se NetVideo-afdeling oop.
Om jou video op te laai, druk op die plus-teken in die regterkantste hoek.
Druk dan op die video’s op jou toestelknoppie. Kies die video wat jy wil oplaai.
Gee jou video ’n titel en beskrywing in die nodige velde. Onthou om die hutsmerk #diekontrak te gebruik en aan te dui wie jy as ’n mentor wil hê.
Aanvaar die NetNuus-app se voorwaardes en instemming deur op die knoppies langs die teks te druk. Die knoppies sal geel word sodra jy dit aanvaar.
Druk op die Dien in-knoppie.
Jou video sal nou opgelaai word en in die NetVideo-stroom verskyn sodra die NetNuus-span dit goedgekeur het.
Skryf in op Facebook
Klik op die Photo/Video-ikoon by die boksie waar jy gewoonlik jou bywerkings doen.
Kies die video wat jy wil oplaai en klik op Upload.
Terwyl jou video laai, gee dit ’n naam en beskrywing. Onthou om die hutsmerk #diekontrak te gebruik en aan te dui wie jy as ’n mentor wil hê. Jy kan jou mentor tag deur die @-knoppie te klik en dan jou mentor se naam in te tik. Sodra Facebook die profiel van jou gekose mentor opspoor, klik daarop.
Skryf in op Instagram
Jy kan nou die video se grootte en kleur verander as jy wil.
#DieKontrak: Een liedjie, twee roerende weergawes!
KYK VIDEO: Harry en Meghan vertel van hul eerste afspraak